Gaz idorasi aholidan gaz plitalari va qozonlarini tekshirib ko‘rish, xavfsizlik qoidalariga rioya etishni so‘ramoqda. Foto: Getty Images Toshkent shahridagi xonadonlarda tabiiy gaz bosimi asta-sekin ko‘tarilmoqda. Bu haqda Kun.uz’ga “Hududgazta’minot” matbuot xizmati ma’lum qildi. Kompaniya aholidan barcha gaz uskunalari, xususan plitalar va qozonlarni tekshirishni, favqulodda holatlarga yo‘l qo‘ymaslik uchun xavfsizlik texnikasiga rioya etishni so‘radi. Ma’lum qilinishicha, 3– va 5-sonli issiqlik markazlariga gaz yo‘naltirilmoqda, bu jarayonga gaz ta’minoti xodimlari biriktirilgan. “Hududgazta’minot”ga ko‘ra, Shayxontohur, Olmazor, Uchtepa va Chilonzor tumanlaridan boshlab shaharning barcha tumanlarida gaz bosimi ko‘tarilmoqda. Eslatib o‘tamiz, avvalroq “O‘zgidromet” sovuq antitsiklon zaiflasha boshlaganini xabar qilgandi. Unga ko‘ra, hafta o‘rtalarida kunlik harorat ko‘tariladi: ish haftasi oxirigacha –3...+2 daraja, kechasi –8...–13 daraja sovuq bo‘ladi.